RESOLUCIÓN do 7 de maio de 2026 pola que se conceden as axudas convocadas ao abeiro da Orde do 9 de febreiro de 2026 pola que se establecen as bases reguladoras para a concesión das subvencións a concellos, para a elaboración e implantación de plans de protección civil para o risco de incendios forestais de ámbito municipal, e se procede á súa convocatoria para o ano 2026 (código de procedemento PR460E).
Consellería de Presidencia, Xustiza e Deportes — III. Outras disposicións — 19/05/2026

Antecedentes:
Primeiro. No
Diario Oficial de Galicia
número 38, do 26 de febreiro de 2026, publicouse a Orde do 9 de febreiro de 2026 pola que se establecen as bases reguladoras das subvencións a concellos para a elaboración e implantación de plans de protección civil para o risco de incendios forestais de ámbito municipal, e se procede á súa convocatoria para o ano 2026.
Segundo. Ao abeiro da indicada convocatoria, os concellos interesados que figuran no anexo desta resolución presentaron a correspondente solicitude de axudas.
Terceiro. O 5 de maio de 2026, a persoa titular da Dirección Xeral de Emerxencias e Interior formulou a proposta de concesión de axudas das solicitudes presentadas polos importes que se indican no anexo.
Consideracións legais e técnicas:
Primeira. A persoa titular da Dirección Xeral de Emerxencias e Interior é competente para resolver as solicitudes de subvencións a concellos para a elaboración e implantación de plans de protección civil para risco de incendios forestais de ámbito municipal, de acordo coa delegación outorgada ao seu favor polo conselleiro de Presidencia, Xustiza e Deportes na disposición derradeira primeira da Orde do 9 de febreiro de 2026.
Segunda. Os concellos solicitantes cumpren os requisitos previstos na orde de convocatoria para seren beneficiarios e a súa solicitude axústase ás previsións da Lei 9/2007, do 13 de xuño, de subvencións de Galicia, e á súa normativa de desenvolvemento. Xa que logo, unha vez analizado o contido do expediente e da proposta formulada, considérase axeitado o outorgamento das axudas nas contías da proposta indicada.
Terceira. De conformidade co disposto no artigo 45 da Lei 39/2015, do 1 de outubro, do procedemento administrativo común das administracións públicas, e no artigo 10.2 da referida Orde do 9 de febreiro de 2026, esta resolución será obxecto de publicación no
Diario Oficial de Galicia
e producirá os efectos da notificación.
De acordo co exposto,
Primeiro. Concederlles aos concellos que figuran no anexo e polos importes que nel se indican as subvencións con cargo á aplicación orzamentaria 05.06.212A.460.3 para os gastos da elaboración, revisión e implantación de plans de actuación municipal para o risco de incendios forestais.
Segundo. Os concellos beneficiarios asumen as obrigas establecidas con carácter xeral nas bases reguladoras e na normativa de subvencións, especificamente as previstas no artigo 14 das bases.
Terceiro. De acordo co artigo 16 das bases reguladoras, estas axudas son compatibles coa percepción doutras subvencións, ingresos ou recursos para a mesma finalidade. No entanto, o importe destes en ningún caso poderá ser de tal contía que, illadamente ou en concorrencia con outros, supere o custo da actividade subvencionada.
Cuarto. De acordo co disposto no artigo 13 da Orde do 9 de febreiro de 2026, o 1 de novembro do presente ano será o último día para presentar a documentación xustificativa dos gastos efectuados ao abeiro desta convocatoria. Poderanse admitir os documentos xustificativos por gastos efectuados, de acordo co artigo 4 da citada orde, entre o 1 de xaneiro e o 1 de novembro de 2026. No caso de que os gastos totais xustificados e admitidos sexan inferiores ao importe da subvención concedida, efectuarase a redución proporcional correspondente, sempre que se cumprisen os obxectivos previstos. Entenderase que queda por conta do concello a diferenza de financiamento necesario para a total execución da actividade subvencionada.
Contra esta resolución, que esgota a vía administrativa, poderase interpor potestativamente recurso de reposición ante o mesmo órgano que a ditou no prazo dun mes, contado desde o día seguinte ao da súa publicación no
Diario Oficial de Galicia
, ou ben, alternativamente, poderá ser impugnada directamente ante a Sala do Contencioso-Administrativo do Tribunal Superior de Xustiza de Galicia no prazo de dous meses, computados do mesmo xeito, consonte o artigo 10.3 das bases reguladoras.
Santiago de Compostela, 7 de maio de 2026